Document ID: 32013R0141

KOMMISSIONENS FORORDNING (EU) Nr. 141/2013
af 19. februar 2013
om gennemførelse af Europa-Parlamentets og Rådets forordning (EF) nr. 1338/2008 om fællesskabsstatistikker over folkesundhed og arbejdsmiljø for så vidt angår statistikker baseret på interviewundersøgelsen vedrørende sundhed i EU (EHIS)
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1338/2008 af 16. december 2008 om fællesskabsstatistikker over folkesundhed og arbejdsmiljø (1), særlig artikel 9, stk. 1, og
ud fra følgende betragtninger:
(1)
I forordning (EF) nr. 1338/2008 fastlægges der fælles rammer for systematisk udarbejdelse af europæiske statistikker inden for folkesundhed og arbejdsmiljø.
(2)
I henhold til artikel 9, stk. 1, i forordning (EF) nr. 1338/2008 er det nødvendigt med gennemførelsesforanstaltninger for at præcisere, hvilke data og metadata der skal indberettes om sundhedstilstand, sundhedsdeterminanter og sundhedspleje som omhandlet i nævnte forordnings bilag I, og for at fastlægge referenceperioder og hyppighed for indberetning af de pågældende data.
(3)
Disse data udgør et statistisk minimumsdatasæt, der vil give mulighed for bedre overvågning af Unionens sundhedsprogrammer og Unionens politikker om social inklusion og social beskyttelse, sundhedsmæssige uligheder og sund aldring.
(4)
Fortrolige data, som medlemsstaterne fremsender til Kommissionen (Eurostat), bør behandles i overensstemmelse med princippet om statistisk fortrolighed i Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (2) og med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3).
(5)
Der er blevet foretaget en cost-benefit-analyse, og resultaterne heraf er blevet evalueret i overensstemmelse med artikel 6 i forordning (EF) nr. 1338/2008. Analysen har vist, at sammenlignelige data på EU-plan må forventes at være til stor gavn i forbindelse med sundheds- og socialpolitiske beslutninger og til videnskabelige formål, idet der vil blive anvendt fælles værktøjer, der giver mulighed for datakonsistens landene imellem, selv om de dermed forbundne omkostninger vil variere, alt efter i hvor høj grad de krævede variabler og metodologien er integreret i de eksisterende nationale undersøgelser.
(6)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Anvendelsesområde
Europæiske statistikker baseret på interviewundersøgelsen vedrørende sundhed i EU (EHIS) vedrører sundhedstilstand, sundhedspleje og sundhedsdeterminanter samt sociodemografiske kendetegn for befolkningen i aldersgruppen 15 år og derover.
Artikel 2
Definitioner
I denne forordning forstås ved:
1) »husstand«: en person, der bor alene, eller en gruppe personer, der bor sammen i samme private bolig og deler udgifterne, herunder til fælles tilvejebringelse af livsfornødenheder; denne definition omfatter ikke kollektive husstande såsom hospitaler, plejehjem, fængsler, kaserner, religiøse institutioner, pensionater eller herberger
2) »sædvanlig bopæl«: det sted, hvor en person normalt tilbringer den daglige hvileperiode, uanset om der forekommer midlertidigt fravær på grund af fritidsaktiviteter, ferie, besøg hos venner og familie, forretningsrejse, lægebehandling eller pilgrimsrejser, eller, hvis sådanne oplysninger ikke foreligger, det sted, hvor en person har lovlig eller registreret bopæl
Kun følgende personer anses for at have sædvanlig bopæl det pågældende sted:
a)
personer, der i en sammenhængende periode på mindst 12 måneder før referencedatoen har boet på deres sædvanlige bopæl, eller
b)
personer, der i løbet af de sidste 12 måneder før referencedatoen er ankommet til deres sædvanlige bopæl med den hensigt at opholde sig dér mindst et år.
Hvis forholdene i litra a) eller b) ikke kan påvises, betyder »sædvanlig bopæl« det sted, hvor en person har lovlig eller registreret bopæl
3) »mikrodata«: ikke-aggregerede observationer eller målinger af kendetegn for individuelle enheder
4) »metadata«: data, der definerer og beskriver andre data samt statistikprocesser.
Artikel 3
Datakrav
1. Hver medlemsstat indberetter de mikrodata til Kommissionen (Eurostat), som er anført i bilag I.
2. Disse mikrodata baseres på nationalt repræsentative stikprøver med tilfældig udvælgelse.
3. Med henblik på at harmonisere de forskellige landes undersøgelsesresultater bedst muligt foreslår Kommissionen (Eurostat) i nært samarbejde med medlemsstaterne metodologiske og praktiske anbefalinger og retningslinjer om stikprøveudvælgelse og gennemførelse af undersøgelsen i form af en håndbog om interviewundersøgelsen vedrørende sundhed i EU, hvori indgår et modelspørgeskema.
4. Den effektive minimumsstikprøvestørrelse, beregnet med udgangspunkt i en formodning om, at stikprøven er simpelt og tilfældigt udvalgt, er fastsat i bilag II. Vægtningsfaktorerne beregnes således, at der tages hensyn til enhedernes udvælgelsessandsynlighed, bortfald og eventuel justering af stikprøven til eksterne data vedrørende fordelingen af personer i målpopulationen.
5. Mindre dele af det nationale område, der udgør ikke over 2 % af den nationale befolkning af de pågældende medlemsstater, og de nationale områder, der er anført i bilag III, medregnes ikke.
Artikel 4
Referenceår og -population
1. Referenceåret er 2013, 2014 eller 2015.
2. Referencepopulationen er personer, der er fyldt 15, og som bor i private husstande på den pågældende medlemsstats område på tidspunktet for dataindsamlingen.
3. Dataindsamlingen skal fordeles over mindst tre måneder, hvoraf mindst en måned skal være en efterårsmåned (september-december).
Artikel 5
Referencemetadata
1. De kvalitetsrelaterede referencemetadata skal indberettes i henhold til den af Kommissionen (Eurostat) fastlagte og med medlemsstaterne aftalte standard i det europæiske statistiske system.
2. Medlemsstaterne indberetter disse metadata til Kommissionen (Eurostat) senest to måneder efter fremsendelsen af mikrodataene.
Artikel 6
Indberetning af mikrodata og referencemetadata til Kommissionen (Eurostat)
1. Medlemsstaterne leverer færdigbearbejdede, validerede og vægtede mikrodata og kvalitetsrelaterede referencemetadata som foreskrevet i denne forordning i overensstemmelse med en dataudvekslingsstandard, der er fastsat af Kommissionen (Eurostat). Mikrodata og kvalitetsrelaterede referencemetadata indberettes via den centrale dataportal.
2. Mikrodata skal indberettes senest den 30. september 2015 eller ni måneder efter udløbet af den nationale dataindsamlingsperiode i tilfælde, hvor undersøgelsen løber ud over december 2014.
Artikel 7
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. februar 2013.

Labels: 12
0
19